गुवाहाटी 5 अक्टबर : भारतनि नसुंसे हादत म्यान्मारखौ सा - सान्जा राइज्योनि फसंथान उतखारि हान्जाफोरनि थाग्राखुलि महरै सिगां समनिफ्रायनो मिथिबोयो । बावैसो सानफोर सिगां भारत सरकार आरो म्यानमार सरकारआ जुथायै लोगो नांनानै म्यानमाराव थाहैनाय सा - सान्जानि फसंथान उतखारि आफादफोरनि हेंथायै अल आउट अपारेसन खालामनायनि उनाव माखासे उतखारि आफादफोरा बे हादतनिफ्राय ओंखारबोनो गोनां जादों । बुब्लियावनो भारत आरो म्यानमार सरकारनि रैखाथि सान्थ्रिफोरनि अल आउट अपारेसन खालामनायनि उतखाराव थावरिनो हायै हिसाबै आसामनि असमीया उतखारि आफाद इउनाइटेड लिभारेसन फ्रन्ट अफ आसाम एबा आलफा ( आइ ) नि सोद्रोमाफोराबो म्यान्मार हादत नागारनानै गुबुन जायगायाव गावसिनि थाग्रा खुलिखौ सोलायनो गोनां जादों । बुब्लियावनो मोनसे गोनांथार खौरांखौ मिथिनो मोन्दोंदि , आलफा ( आइ ) उतखारिफोरा म्यानमार हादत नागारनानै चीन हादतयाव गावसिनि थाग्रा खुलिखौ खालामहैदों । आनल'पुल एक्टिभिटिस एक्टनि सिङाव गायसनजानाय गुवाहाटी ट्रिब्युनेलनो मिरु सरकारआ गथायनाय मोनसे एफिडेभिटआव मख'नाय बादिब्ला आलफा ( आइ ) आ गावसिनि थाग्रा खुलिखौ सोलायनानै म्यानमारनिफ्राय चीननि युनान ओन्सोलाव खालामहैबाय । मिरु सरकारनि रिपर्ट बादियै आलफा ( आइ ) नि गाहाय परेश बरुवाआबो चीन - म्यानमार सिमा ओन्सोलनि साखाथि खोला बाहागोयाव थानाय रुइलिआव दंगासिनो । मख'नाय जायोदि , थांनाय जानुवारी दानाव म्यानमार रौनियाफोरा गावसिनि हादतयाव थाहैनाय भारतनि उतखारि हान्जाफोरनि हेंथायै अपारेसन बान्जायनायाव गोबांथार उतखारि हान्जाफोरा थावरिनो हायैलाय जायगा नागारनानै गिदिंबोफिन्नो गोनां जादोंमोन । 
आलफा ( आइ ) आ गावसिनि थाग्रा खुलिखौ म्यान्मारनिफ्राय चीनआव लांबायः मिरु सरकार